Fis-7 ta' Mejju 2015, il-Presidenza Latvjana tal-Kunsill tal-Unjoni Ewropea b'kooperazzjoni mill-qrib mal-Kummissjoni organizzaw l-ewwel Laqgħa Ministerjali tas-Sħubija tal-Lvant dwar il-Kummerċ. Il-laqgħa kienet ippreseduta b'mod konġunt mill-Ministru għall-Affarijiet Barranin Latvjan is-Sur Edgars Rinkēvičs, u l-Kummissarju Ewropew għall-Kummerċ is-Sinjura Cecilia Malmström. Il-Ministri għall-Kummerċ tal-UE u l-kontropartijiet tagħhom tal-Armenja, l-Ażerbajġan, il-Belarus, tal-Georgia, tal-Moldova u tal-Ukrajna ltaqgħu wara nofsinhar tas-7 ta' Mejju biex jiddiskutu l-kisbiet tas-Sħubija tal-Lvant fil-qasam tal-kummerċ, kif ukoll l-opportunitajiet u l-isfidi għal aktar żvilupp ta' dimensjoni kummerċjali ta' suċċess tas-Sħubija tal-Lvant. Fid-dawl tas-Summit tas-Sħubija tal-Lvant li jmiss f'Riga u r-reviżjoni li għaddejja tal-Politika Ewropea tal-Viċinat, il-Ministri għall-Kummerċ kellhom skambju ta' fehmiet dwar relazzjonijiet kummerċjali attwali bejn l-UE u s-Sħab tal-Lvant. Il-Ministri ddiskutew ukoll il-possibbiltajiet għal aktar kooperazzjoni, b'kont meħud tad-diversi interessi tas-Sħab tal-Lvant fir-rigward tar-relazzjonijiet kummerċjali tagħhom mal-UE. Il-Presidenza u l-Kummissjoni enfasizzaw l-importanza tal-kummerċ bħala parti mill-politika tas-Sħubija tal-Lvant u ssottolinjaw il-ħtieġa li jaħdmu bis-sħiħ għal żvilupp ekonomiku inklużiv u sostenibbli. Il-parteċipanti rrikonoxxew l-importanza tal-kummerċ u ta' aktar opportunitajiet fis-suq għall-ħolqien tat-tkabbir u l-impjiegi. Huma laqgħu l-bidu tal-implimentazzjoni tal-Ftehimiet ta' Assoċjazzjoni mal-Georgia, ir-Repubblika tal-Moldova u l-Ukrajna, filwaqt li ħeġġu sabiex jitkompla l-proċess ta' riforma. Huma nnutaw b'mod pożittiv iż-żieda fil-kummerċ bejn l-UE u l-Georgia u r-Repubblika tal-Moldova rispettivament, wara l-applikazzjoni taż-Żoni ta' Kummerċ Ħieles Approfondit u Komprensiv (DCFTAs) u jistennew b'interess l-applikazzjoni proviżorja tad-DCFTA mal-Ukrajna li tibda fl-1 ta' Jannar 2016. Il-Presidenza u l-Kummissjoni esprimew rispett għall-għażliet individwali tas-Sħab tal-Lvant, u kkonfermaw li huma lesti li jaħdmu fuq relazzjonijiet kummerċjali aktar imsaħħa iżda differenzjatii ma' kull wieħed mis-Sħab.